Waqt attivita politika fis-Siġġiewi, il-Prim Ministru u Mexxej Laburista Dr Joseph Muscat, qal li l-Kummissjoni Ewropea, fir-rapport tagħha dwar l-ekonomija Maltija mkien ma semmiet li Malta għandha bżonn bail out. Waqt li rrikonoxxa li l-Kummissjoni Ewropea qed twissi dwar ċerti affarijiet, fosthom tnaqqis fl-esportazzjoni, il-fatt li l-kontijiet tad-dawl se jorħsu u l-pagi se jiżdiedu, il-Kummissjoni Ewropea qalet li dawn se jwasslu  għal sitwazzjoni fejn tikber l-ekonomija Maltija. Semma wkoll li l-Kummissjoni Ewropea qed tgħid li d-defiċit għal din is-sena se jerġa’ jkun taħt it-3 fil-mija. Il-Prim Ministru semma li għall-ewwel darba fl-aħħar 10 snin,  fl-aħħar tliet xhur tas-sena l-oħra, il-gvern daħħal iktar flus milli nefaq. Dr Muscat qal li din is-sena se jibdew għadd ta’ proġett li se jkabbru l-ekonomija Maltija, fosthom il-proġett tax-shipbuliding, tal-criuise liner terminal f’Għawdex u l-proġett tar-riklamazzjoni tal-art. Dwar kwistjonijiet Ewropej, il-Prim Ministru qal li fil-Parlament Ewropew, il-membri parlamentari ewropej tal-Partit Laburisa qatt ma tkellmu kontra l-Gvern u qatt ma ressqu mozzjoni kontra l-Gvern tal-ġurnata. Dr Muscat tkellem ukoll dwar il-pensjonijiet, fejn qal li huma ż-żgħażagħ li l-iktar li għandhom jaħsbu fuqhom.  Għalhekk liż-żgħażagħ, il-gvern irid idaħħlilhom il-valur li jġemmgħu. Dwar l-edukazzjoni, Dr Muscat qal li jara bħala sfida, li waqt li nirrikonoxxu li l-livell tal-Ingliż naqas fost it-tfal, nilqgħu sfidi ġodda li pajjiżna jsir pajjiż li tkun normali li wieħed jitkellem saħansitra b’erba’ lingwi. Qal li waqt li anke t-Taljan nistgħu nitilfuh, se nkabbru l-għarfien fil-lingwa Franċiża u Spanjola. Il-Prim Ministru ħabbar li s-Sibt li ġej se jkun f’pajjiżna Martin Schulz li huwa l-kandidat tas-Soċjalisti Ewropej għall-kariga ta’ President tal-Kummissjoni Ewropea. Schultz se jkun qed jindirizza attivita politika tal-Partit Laburista f’Raħal Ġdid.